Predsjednica Kolinda Grabar Kitarović otvorila je privremeni Ured predsjednice Republike u zgradi Koprivničko-križevačke županije.



Predsjednica se u svom govoru posebno osvrnula na negativne demografske pokazatelje koji nisu zaobišli ni ovu županiju. Samo prošle godine napustilo ju je 900 ljudi. Brojka možda i nije toliko velika, no s gledišta populacijskog potencijala je znatna jer je riječ o mladim ljudima i obiteljima. To nam je znak da usporedo s poreznim mjerama koje će rasteretiti plaće i gospodarstvo, moramo raditi na mjerama kojima će se stimulirati rađanje i olakšati skrb o djeci, naglasila je predsjednica.



Demografsko pitanje je pitanje svih pitanja, stoga rješavanje drugih problema - od gospodarskih, prometnih, obrazovnih, znanstvenih do obrambeno-sigurnosnih - treba gledati u tom kontekstu. Demografska kriza je djelomice eskalirala i zbog naše nepripremljenosti za ulazak u Europsku uniju te zbog politike štednje tijekom kriznih godina. Uštede su bile minimalne, a štete ogromne - kako gospodarske tako i demografske. Osim toga je u ljudima stvaralo osjećaj da su marginalizirani u odnosu na velike gradove, što je povećalo nepovjerenje u državu. Nasuprot tome, vjerodostojnost države potvrđuje se brigom o malim i manjim sredinama. Država treba doći k njima i zato treba zadržati ispostave javnih institucija i poduzeća u malim mjestima, istaknula je predsjednica. Izrazila je uvjerenje da će ova županija dobiti veće razvojne mogućnosti razvojem prometnica.



Predsjednica je zahvalila na dobrodošlici te istaknula doprinos ljudi ovoga kraja u borbi za neovisnu Hrvatsku. Mnogi su žrtvovali život i zdravlje za slobodnu, demokratsku, nezavisnu hrvatsku državu. Svima njima danas od srca zahvaljujemo, izjavila je.



Predsjednica se sastala s čelnicima županije, zastupnicima u Hrvatskom saboru te gradonačelnicima i načelnicima općina te s prorektorom Sveučilišnog centra Koprivnica Marijem Tomišom i dekanicom Visokog gospodarskog učilišta Križevci Marijanom Ivanek Martinčić.



Organiziran je i prijam predstavnika braniteljskih udruga s područja županije, a s predstavnicima braniteljskih udruga položila je vijenac i zapalila svijeću poginulim braniteljima iz Domovinskog rata na Spomeniku hrvatskoj slobodi.



Obilaskom Podravke završio je prvi radni dan predsjednice Kolinde Grabar-Kitarović u Koprivničko-križevačkoj županiji, a u razgovoru s upravom te kompanije predsjednica je rekla da će u sklopu gospodarske diplomacije i dalje raditi na promociji Podravkinih proizvoda.



"Podravka je perjanica naše prehrambene industrije. Ona je u nama koji smo neko vrijeme proveli u inozemstvu prizivala sjećanja na dom. Sa svoje strane, u okviru gospodarske diplomacije koju provodim u sklopu državnih posjeta, gospodarskih foruma, nastavit ću raditi na promociji proizvoda tvrtke. To ću činiti u bliskoj suradnji s Upravom Podravke", izjavila je novinarima predsjednica Grabar-Kitarović.